Rozhodnutie Komisie
z 10. apríla 1992
o veterinárnych podmienkach a o veterinárnom osvedčovaní pre dočasný vstup registrovaných koní
(92/260/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 90/426/EHS z 26. júna 1990 o veterinárnych podmienkach, ktorými sa riadi premiestňovanie a dovoz zvierat koňovitých z tretích krajín [1], naposledy zmenenú a doplnenú smernicou 92/130/EHS [2], najmä na jej články 15 písm. a) a 16,
keďže rozhodnutím Rady 79/542/EHS [3], naposledy zmeneným a doplneným rozhodnutím Komisie 92/162/EHS [4], bol najmä vytvorený zoznam tretích krajín, z ktorých členské štáty povoľujú dovozy zvierat koňovitých;
keďže je taktiež nevyhnutné zohľadniť regionalizáciu určitých tretích krajín, ktorá je predmetom rozhodnutia Komisie 92/160/EHS [5], zmeneného a doplneného rozhodnutím 92/161/EHS [6];
keďže existencia rovnakých zdravotných situácií medzi určitými tretími krajinami oprávňuje vytvorenie niekoľkých zdravotných zón pre dovoz zvierat koňovitých;
keďže rôzne kategórie koní majú svoje vlastné charakteristické rysy a ich dovozy sa povoľujú na rôzne účely; keďže následne sa musia stanoviť osobitné veterinárne podmienky pre dočasný vstup registrovaných koní;
keďže vzhľadom na existenciu rôznych zdravotných situácií je nevyhnutné zaviesť niekoľko veterinárnych osvedčení na účely dočasného vstupu registrovaných koní;
keďže toto rozhodnutie sa musí znovu preskúmať do 31. decembra 1992;
Keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Bez toho, aby tým bolo dotknuté rozhodnutie 92/160/EHS, členské štáty povolia dočasný vstup registrovaných koní:
- pochádzajúcich z tretích krajín uvedených v prílohe I,
- spĺňajúcich požiadavky uvedené v jednom zo vzorov veterinárnych osvedčení v prílohe II.
Článok 2
Toto rozhodnutie je adresované členským štátom.
V Bruseli 10. apríla 1992